**С Т А Н О В И Щ Е**

за научната продукция на гл. асистент д-р **Александра Божидарова Багашева**, представена за придобиването на академичната длъжност ДОЦЕНТ по 2.1. филология (езикознание с английски език) в ДВ, бр. 5 от 17.01.2012 г.

от доц. д-р Максим Стаменов, Институт за български език „Проф. Любомир Андрейчин“, БАН

Документацията на кандидатката д-р А. Багашева за участие в обявения конкурс за доцент 2.1. филология (езикознание с английски език) е в пълна изправност и в съответствие с изискванията на ЗНСЗ. Д-р Багашева има 9 научни публикации преди придобиването на научната и образователна степен ДОКТОР. Те се считат за консумирани по предишна процедура и не се рецензират втори път, но заслужават да бъдат споменати, тъй като показват характера на научните интереси на кандидатката, оформили се още в началния етап на изследователската й дейност.

В документите за настоящия конкурс г-жа Багашева представя общо 37 публикации. Сред тях е монографията *Reflections on Compound Verbs and Compounding* (2012), 17 са публикувани статии, 6 са речници и учебни помагала (4 от тях в съавторство), има 1 съставителство на юбилеен сборник с трудове, 2 рецензии и 6 материали по повод годишнини и отзиви (5 от тях в съавторство). Като приети за печат в списъка от публикации по конкурса са дадени още две статии, две рецензии и един речник (в съавторство). Кандидатката отчита само за периода 2010-2012 г. и участието си в 8 международни научни конференции и конференции с международно участие. Към документите е приложена и справка за 1 цитиране и общо 26 индексирани публикации на нейни трудове.

Научното творчество на Е. Багашева се основава на нейния интерес към феномена на езиковото значение и осмислянето на неговите функции в живота на човека. Тя намира теоретична платформа за разгръщане на своите изследвания в основните постулати на когнитивната лингвистика, като се започне с работите за мястото на концептуалните метафори в познавателната дейност, през изследванията на т. нар. динамични системи и се стигне до анализите на когнитивни структури, които се осмислят на базата на граматиката на конструкциите.

Публикациите на кандидатката са в пет основни тематични области, като твърде подходящо е да се посочи, че работите в тях взаимно се допълват. Първата насока е с оглед разработването на метаезика на езиково описание и мястото му в лингвистичната теория. Публикациите в това направление са непосредствено свързани със собствената практика на кандидатката като преподавател във ВУЗ. Става въпрос за откриването на логиката в развитието на езикознанието с оглед на наличните в него школи и модели, връзката между отделните негови клонове и по-специално на антропологичната лингвистика, спрямо академичната им застъпеност в българските висши учебни заведения.

На второ място идват публикации, които се отнасят до спецификата на преподаване на граматика и по какъв начин да се заинтригува и да се направи интересна за студента тази традиционно възприемана като схоластична материя. Отговорът, който д-р Багашева намира, се състои в идеи и предложения как да се разработи нова методология за преподаване на граматиката, основана на модела на неексплицитно активиране на мрежови знания (разработен под ръководството на проф. Л. Грозданова), които имат за цел да подбудят студента сам да открива граматичните закономерности, когато борави с езиков материал.

Трета насока в нейните изследвания представлява разработването на модели на лексикалното значение, които са в контрапункт на структуралните и генеративистките и се основават на диалоговостта на договаряне на значението в неговия същински нередуктивен смисъл. Четвъртата насока в научните дирения на кандидатката ни отвеждат от лексикалното значение към проблемите на словообразуването и по-специално до композицията като словообразувателен процес, най-вече що се отнася до формирането с помощта на този механизъм на сложни глаголи. На този фон логично идва и последната пета насока в работите на кандидатката, която се отнася до практическото приложение на резултатите от научните изследвания и моделиране на значението при разработването на нови и по-добри речници за усвояване и ползване на английския като чужд език. Основен резултат от тази работа е участието й в колективи, които са изработили най-нови *Българско-английски* *речник* и *Английско-български речник*.

Отделно трябва да се спомене монографичният труд под заглавие *Reflections on Compound Verbs and Compounding* (2012), който има качествата на хабилитационен. Работата е посветена на изследване на сложните глаголи в английски и в български език като особен вид лексикални единици, които представляват своего рода съчетание на название и предикация в рамките на една сложна лексикална единица. Работата се състои от Увод, пет глави и Заключителни думи. Книгата съдържа и полезни Приложения, в които са дадени в списък идентифицираните в английски общо 460 сложни глагола плюс 66 български, разпределението им на две основни групи в двата езика, описание на типовете семантични отношения между компонентите на сложен глагол, както и извадка от сложни глаголи с оглед на техния по-широк контекст на употреба.

В резултат на направеното изследване авторката констатира, че функционалността на сложните глаголи се дължи на тяхната ефективност да кодират в себе си в компактен вид информация, която комбинира акт на назоваване с акт на описание по несъпоставим с този на субстантивна или на адйективна основа начин. Езиковият израз чрез сложен глагол позволява съответното съдържание да бъде кодирано в по-компактна форма с оглед на словообразувателния потенциал на съответния език. Това, което прави комплексните глаголи обект на специален интерес, е тяхната специфика – те са езикови единици, в които се оказват съчетани възможностите за лексикализация на сложни понятия с потенциала на граматични структури, които улесняват носителя на езика да осмисля ситуации и събития по най-компактен възможен начин.

В списъка от дейности д-р Багашева отчита също разнообразна преподавателска работа във вид на лекционни курсове, упражнения и семинари, която е в унисон с нейните изследователски интереси.

